Bukkake of boekkake (Japannees: ぶっかけ) is ’n seksdaad wat dikwels in pornografie uitgebeeld word waar verskeie mans op ’n vrou of ander man ejakuleer. Bukkake-video's het ’n relatief algemene plek in hedendaagse pornografie ingeneem. Dit het in die 1980's in Japan ontstaan en daarna na Amerika en Europa versprei, waarna dit ook in gay pornografie verskyn het.
Bukkake het in die middel tot laat 1980's in pornografie in Japan verskyn. Volgens een kommentator is ’n belangrike rede vir die ontstaan daarvan dat geslagsorgane in Japan gesensor moet word deur ’n soort "mosaïek"-beeldelement. Een gevolg daarvan is dat daar in Japannese pornografie meer op die vrou se gesig en liggaam gefokus word as op haar geslagsdele. Omdat penetrasie nie gewys mag word nie, het hulle ander maniere uitgedink om die seksdaad te wys sonder om Japan se wette te oortree. Aangesien semen nie gesensor hoef te word nie, het dit ’n skuiwergat vir meer eksplisiete tonele verskaf. Die bevordering daarvan en skepping van die term word veral toegeskryf aan die regisseur Kazuhiko Matsumoto, in 1998. Die Japannese video-ateljee Shuttle Japan het die term in Januarie 2001 as ’n handelsmerk geregistreer.
Die Amerikaanse redakteur en uitgewer Russ Kick haal ’n seksuoloog aan en sê mans hou daarvan dat daar ’n soort afsluiting van die sekstoneel is, en om na ander mans te kyk wat ejakuleer, verskaf dié afsluiting. Die kyker identifiseer met die mans wat ejakuleer en ervaar ’n soort plaasvervanger-plesier. Volgens Gail Dines, wat veldtogte teen pornografie voer, merk die ejakulasie die vroue ook as "gebruikte goedere" en dit gee die man ’n sin van eienaarskap.
Verskeie skrywers het bukkake al as soortgelyk aan vernedering beskryf. Die forensiese sielkundige Karen Franklin het bukkake beskryf as simboliese groepsverkragting, en die hoofdoel daarvan is die vernedering, degradering en objektifikasie van die vrou. Tristan Taormino, ’n feministiese skrywer en seksopvoeder, het bukkake vergelyk met ’n "gay sirkelmasturbasie" en gewys op die teenstrydigheid daarvan om dit ’n heteroseksuele gebruik te noem terwyl dit in werklikheid ’n groep naakte mans is wat naby mekaar staan en saam masturbeer.